Μέθοδοι μη γραμμικής συνολοκλήρωσης και αιτιότητας σε μικροοικονομικά και μακροοικονομικά μεγέθη της ελληνικής οικονομίας
Authors: Τσερκέζος Ευστράτιος 
Published: May 2023

Η διατριβή αυτή προτείνει και παρουσιάζει αναλυτικά δυο μεθόδους ελέγχου ευσταθών μη γραμμικών βραχυχρόνιων και μακροχρόνιων σχέσεων συμμεταβολής μεταξύ των Οικονομικών μεγεθών, γνωστή και ως διαδικασία ελέγχου της συνολοκλήρωσης. Όπως ερευνήθηκε αναλυτικά στα πλαίσια αυτής, υπάρχει πληθώρα αιτιών όπως περιγράφονται στην προϋπάρχουσα θεωρητική αλλά και εμπειρική βιβλιογραφία τα οποία κρίνουν αναγκαία την μετάβαση της έννοιας της συνολοκλήρωσης στο μη γραμμικό πλαίσιο με τέτοιο τρόπο ώστε ανερμήνευτες από τις γραμμικές μεθόδους μη γραμμικότητες να συμπεριλαμβάνονται κατά την προτυποποίηση με στόχο την βελτίωση της αποτελεσματικότητας του υποδείγματος. Η φιλοσοφία της πρώτης από τις προτεινόμενες μεθόδους βασίζεται στην διατήρηση των βασικών χαρακτηριστικών των ομοιογενών ή ασυμπτωτικά ομοιογενών σχέσεων που πιθανόν να συνδέουν τις σχέσεις ισορροπίας των εξεταζόμενων μεγεθών. Εφ’ όσον αυτές οι μη γραμμικές σχέσεις γραμμοποιηθούν χωρίς να χάσουν την όποια πληροφόρηση για την διαμόρφωση των μακροχρόνιων σχέσεων που πιθανόν να τις διακρίνει , τότε μπορούμε να εφαρμόσουμε την ήδη υπάρχουσα μεθοδολογία ελέγχου της γραμμικής συνολοκλήρωσης. Αυτό που επιπλέον χρειάζεται είναι να γίνει μια αναθεώρηση των ελέγχων στασιμότητας χρησιμοποιώντας Bootstrapping τεχνικές για τον υπολογισμό και την χρήση κατάλληλων κριτικών τιμών. Η συγκεκριμένη μέθοδος βασίζεται και επεκτείνει στην ίδια μεθοδολογική προσέγγιση των Engle και Granger (1987) ακολουθώντας ακριβώς τα δυο στάδια υλοποίησης αυτής τη μεθόδου. Η δεύτερη μέθοδος ουσιαστικά αποτελεί επέκταση της προηγούμενης επιτρέποντας Threshold προσαρμογή στον συντελεστή διόρθωσης του υποδείγματος διόρθωσης σφαλμάτων λόγω της χρήσης της γραμμοποιημένης μακροχρόνιας σχέσης, δίνοντας την δυνατότητα να συμπεριλάβουμε μη γραμμικότητες που παρέμειναν ανερμήνευτες μετά τον μη γραμμικό μετασχηματισμό των αρχικών δεδομένων στην προσπάθεια γραμμοποίησης του διανύσματος ισορροπίας. Η προταθείσα μέθοδος ουσιαστικά αποτελεί επέκταση της πρώτης σε Threshold μορφές συνολοκλήρωσης ενσωματώνοντας την μεθοδολογική προσέγγιση των Balke and Fomby (1997) ακολουθώντας ανάλογα στάδια κατά τον έλεγχο Threshold μη γραμμικοτήτων και την εφαρμογή της στα δεδομένα. Για την γραμμοποίηση των μη γραμμικών σχέσεων μεταξύ των οικονομικών μεγεθών εξετάζεται σειρά πιθανών μετασχηματισμών (μεταξύ των οποίων και ο μετασχηματισμός Box- Cox). Η διατριβή πέρα από την ανάλυση της υπάρχουσας βιβλιογραφίας στη Μη Γραμμική Συνολοκλήρωση και στην εξέταση των συγκεκριμένων μεθόδων σε πλήθος εναλλακτικών μεγεθών στο πλαίσιο της βιβλιογραφικής αποτύπωσης προχωράει στην εξέταση της σχετικής βιβλιογραφίας σε ένα σύνολο δεδομένων ενδιαφέροντος (Μακροοικονομικά και Χρηματοοικονομικά) όπου εφαρμόζει σειρά από τις υπάρχουσες Γραμμικές και Μη Γραμμικές μεθόδους σε σύγκριση με την προτεινόμενη μεθοδολογία για την εξέταση της αποτελεσματικότητας της. Από τις πραγματοποιηθείσες εμπειρικές αναλύσεις, χρησιμοποιώντας αρκετές φορές γνωστά λογισμικά περιβάλλοντα, προέκυψαν μη γραμμικές μακροχρόνιες συμπεριφορές αλλά και αντίστοιχοι μηχανισμοί διόρθωσης. Εξυπακούεται η δυνατότητα αξιοποιήσεως αυτής της τεχνικής με μια πληθώρα από ανάλογα εμπορικά οικονομετρικά υπολογιστικά περιβάλλοντα. Ακόμα στο πλαίσιο της διατριβής εξετάζονται συγκεκριμένα μεγέθη ενδιαφέροντος (ενδεικτικά Αμυντικές Δαπάνες, Spread, ανεργία) για την εξέταση και εύρεση των ιδιαιτεροτήτων οι οποίες μπορούν να αποδοθούν και να αποτυπωθούν με Μη Γραμμικά εργαλεία και τεχνικές. Τέλος αποτυπώνονται οι πιθανές επεκτάσεις της και με χρήση άλλων πιθανών μετασχηματισμών που ενέχουν τη δυνατότητα να αξιοποιηθούν αντίστοιχα.